সুচিত্রা সেনের ব্যক্তিগত জীবন সুখের ছিল না। দিবানাথ সেনের রাগের বহিঃপ্রকাশ তাঁকে দাবড়ে কুঁকড়ে রাখতো। বড়লোকের ছেলে টাকা নয়ছয় করে শেষে রমাকে নিয়ে গিয়ে সিনেমায় নামাতে যান। যখন সিনেমায় নাম করতে শুরু করলেন তখন সন্দেহ এবং রোজগেরে বৌয়ের সঙ্গে চিরকাল অশান্তি করে এসেছেন তাঁর স্বামী। পাবনার সাধারণ মধ্যবিত্ত ঘরের মেয়ে বিয়ে করে কলকাতার অভিজাত পরিবেশে এসে এমন সাংসারিক অশান্তির মধ্যে পড়লেন, যে সে তাঁর নিজস্ব জগত তখন থেকেই তৈরী করতে শুরু করেছিলেন। তখন থেকে একমাত্র শান্তির জায়গা ছিল তাঁর ঠাকুরঘর। রামকৃষ্ণ শ্রীমা'র ছবি সম্বলিত নানান দেবদেবতার ছবি নিয়ে ঠাকুরঘরে গিয়ে মনের সমস্ত অশান্তি দূর করে শান্তি খুঁজতেন তিনি। সেই আধ্যাত্মিক শান্তি থেকে তিনি পেয়েছিলেন এক অসম্ভব মনের জোর, এক অদ্ভুত আত্মবিশ্বাস, এক অসাধারণ আত্মসম্মানবোধ। যখন তিনি একনম্বর মোহময়ী লাস্যময়ী দাপুটে রোমান্টিক নায়িকা, তখনো তাঁর জগৎ ছিল নিঃসঙ্গ। একমাত্র মেয়ে ছাড়া তাঁর সম্বল ছিল ঠাকুরঘর। সেই জগৎটাই ছিল তাঁর আসল জগৎ।